Sekolah Kebangsaan Parit Penghulu

Sejarah

Sekolah Kebangsaan Parit Penghulu, Sungai Rambai,77400 Melaka didirikan pada tahun 1958 secara bergotong-royong oleh penduduk kampung. Rangka bangunan dan kerusi meja dibuat dari kayu gelam. Kaum ibu pula menganyam atap dari daun rumbia. Papan dibeli dari sumbangan wang orang ramai.Bangunan dua bilik darjah itu dapat disiapkan dalam beberapa hari sahaja. Sekolah ini telah dirasmikan oleh Encik Mohd. Khir Bin Johari, Menteri Pelajaran. Tanah tapak sekolah seluas 1.3 ekar telah diwakafkan oleh allahyarham Tuan Haji Khairil bin Sarkawi. 
Pada tahun 1959, bangunan sekolah telah musnah dipukul rebut. Murid-murid menumpang belajar di Sekolah Agama Rakyat Parit Penghulu. Pada tahun 1960, kerajaan telah membina bangunan dua bilik darjah. Bilangan kelas ada empat dan jumlah murid pada ketika itu ialah 120 orang. Keadaan kelas sangat sesak. Jika keadaan cuaca mengizinkan murid-murid belajar di bawah pokok getah. 
Pada tahun 1961, kerajaan telah membina satu lagi bangunan 2 bilik darjah. Setelah ada 4 bilik darjah, kelas bertambah menjadi 5. Kelas darjah 6 diwujudkan pada tahun 1956 walaupun keadaan kelas sesak seperti dahulu. Dalam tahun 1970 satu bangunan mengandungi 3 bilik darjah dibina. Bangunan ini dinamakan Blok C. Bilik stor di antara Blok A dan Blok C dijadikan pejabat sekolah. Pada tahun 1980, PIBG membina sebuah bilik sembahyang dan kolah untuk wudhuk dengan menyambung bahagian hujung Blok A. Bangunan kantin dibina pada tahun 1981. Bangunan tambahan mengandungi 3 bilik darjah dibina pada tahun 1988 dan setengah bilik darjah diubahsuai menjadi bilik Guru Besar dan pejabat. 
Satu lagi bangunan tambahan 2 tingkat mengandungi 6 bilik siap dibina pada Jun 1994. Blok D yang mempunyai 3 bilik darjah dijadikan bangunan Pusat Sumber, iaitu Bilik APD, Perpustakaan dan Bilik Tayang. Pada tahun 2001 dan 2002 Bilik Pendidikan Khas dan Pra Sekolah telah dibina. Sekolah Kebangsaan Parit Penghulu telah dicalonkan sebagai Sekolah Harapan Negara pada tahun 2003.

Visi

Pendidikan Berkualiti 
Insan Terdidik 
Negara Sejahtera

Misi

Melestarikan Sistem Pendidikan Yang Berkualiti 
Untuk Membangunkan Potensi Individu
Bagi Memenuhi Aspirasi Negara

Moto

SKPP Leader In Academic Excellence

Falsafah Sekolah

Pendidikan sekolah rendah adalah satu usaha untuk membentuk dan melahirkan murid-murid yang dapat memeperkembangkan potensi diri dengan penguasaan kemahiran membaca, menulis dan mengira dalam Bahasa Melayu dan Bahasa Inggeris. Usaha yang berterusan secara bersama dan bergabung tenaga bagi melahirkan anak didik yang berakhlak mulia, berilmu, berbudaya penyayang dan berketrampilan. Usaha membina diri meliputi aspek rohani, jasmani, emosi, intelek dan penghayatan nilai-nilai murni.

Lagu Sekolah

Kami murid SK Parit Penghulu

Gah namanya sejak dahulu 

Pandangan indah lagi tersusun 

Destinasi menimba ilmu 
Riangnya hati kami melangkah 

Berkobar-kobar menuju sekolah 

Amanah ibu dan juga ayah 

Akan terus diperjuangkan 
Belajar, bermain dan bersukan 

Ilmu penyuluh hidup itulah slogan 

Berbekal ilmu, beramal bertakwa 

Agar hidup terjamin sempurna 
Pada guru yang kami hormati 

Ibu bapa yang kami sayangi 

Kawan-kawan yang kami sayangi 

Bekerjasama dalam harmoni 
Ulang rangkap 1

Ulang rangkap 2 
Impian kami tinggi menggunug 

Untuk mencapai hasrat yang agung 

Bersama menuju wawasan 

Agar kejayaan dijulang 
Ayuhlah kawan-kawan semua 

Kita boleh, kuat dan bersemangat 

Kita buktikan pada mereka 

SKPP cemerlang terbilang